આયરલેન્ડના ગાલવે શહેરમાં ડેન્ટિસ્ટ તરીકે કામ કરતાં 31 વર્ષનાં સવિતા હલાપ્પનવારનું એબોર્શન ન થઈ શક્યું અને તેમનું મોત થયું હતું. આયરલેન્ડ રૂઢિચૂસ્ત કેથલિક રાષ્ટ્ર ગણાય છે. ઈંગ્લેન્ડમાં કબજામાં રહેલા આયરલેન્ડે આઝાદી માટે લાંબી લડાઇ લડી હતી, કેમ કે ઇંગ્લેન્ડ પ્રોટેસ્ટન્ટ ખ્રિસ્તી દેશ છે. કેથલિક પંથ વધારે રૂઢિચૂસ્ત હોવાને કારણે લગ્ન, છૂટાછેડા અને એબોર્શનના કડક કાયદા માટે ચર્ચનું દબાણ સરકારો પર રહ્યું છે. કેથલિક ચર્ચના પ્રભાવના કારણે જ આયરલેન્ડમાં એબોર્શન કરાવવું અશક્ય હતું. સ્ત્રી કહે તો પણ નહીં. તાર્કિક દલીલ એ છે કે નિર્ણય સ્ત્રીએ લેવાનો હોય, પણ કેથલિક ચર્ચ માને કે ગર્ભમાં રહેલો જીવ સ્વતંત્ર છે અને તેને જીવવાનો હક છે. તેને મારી નાખી શકાય નહિ, ભલે પછી તેના કારણે સ્ત્રીના જીવને જોખમ થતું હોય. તેના કારણે એવી સ્થિતિ આવીને ઊભી રહેતી હતી કે બળાત્કારને કારણે સ્ત્રીને ગર્ભ રહી ગયો તો પણ એબોર્શનની મંજૂરી મળે નહીં.સવિતાના કેસમાં માત્ર એટલું જ કે તેને કોમ્પ્લિકેશન્સ મોડા થયા હતા. તેના ગર્ભને 17 અઠવાડિયા થઈ ગયા હતા અને ગર્ભમાં રહેલા શીશુના હૃદયના ધબકાર જીવંત હતા. તેથી તેને જીવિત ગણીને એબોર્શન માટે મંજૂરી આપી શકાય નહિ. કુદરતી રીતે તે જન્મતી વખતે મૃત્યુ પામે તે વાત જુદી હતી. જોકે એક ડેન્ટિસ્ટ તરીકે મેડિકલ ભણેલા સવિતા જાણતા હતા કે તેના જીવ પર જોખમ છે. તેમણે ડોક્ટરોને એબોર્શન કરવા માટે કહ્યું, પણ ડોક્ટરો તે માટે તૈયાર નહોતા.આ બાબતે ભારે માથાકૂટ થઈ હતી અને તેમાં કેટલાક દિવસો જતા રહ્યા. આખરે ડોક્ટરો તૈયાર થયા હતા, એબોર્શન કરાવવા માટે પણ ત્યાં સુધીમાં મોડું થઈ ચૂક્યું હતું. ડોક્ટરોએ હવે રહી રહીને એબોર્શન માટેની તૈયારી કરી, પણ ત્યાં સુધીમાં સવિતાને કસુવાવડ થઈ ગઈ. તેમને મરેલી બાળકી જન્મી હતી. શંકા હતી તે પ્રમાણે હકીકતમાં ગર્ભાશયમાં જ તેનું મોત થઈ ગયું હતું. તેના કારણે સેપ્ટિક થઈ ગયું અને મલ્ટિ ઓર્ગન ફેલ્યોરને કારણે સવિતાનું મોત થઈ ગયું. 28 ઓક્ટોબર, 2012ના રોજ સવિતાનું અવસાન થયું. સ્થાનિક પત્રકાર કિટ્ટી હોલાન્ડને આ ઘટનાની જાણ થઈ ત્યારે તેમને આઘાત લાગ્યો. તેમણે આઇરિશ ટાઇમ્સમાં આ ઘટના વિશે લખ્યું તે પછી સમગ્ર દેશમાં હલચલ મચી ગઈ હતી. ગાલવે ઉપરાંત ડબ્લીન, લીમરિક, કોર્ક અને બેલફાસ્ટમાં વિરોધમાં પ્રદર્શનો થયા હતા. એબોર્શન વિરોધી કાયદો હટાવવાની માગણી ત્યારથી વધારે પ્રબળ બની હતી.